Smrti vizigotskega kralja Alarika II. v bitki pri Vouilléju spomladi 507 je sledilo obdobje zmede. Ostrogotski kralj Teoderik se je postavil za varuha svojega vnuka Amalarika in zanj ohranil ves Iberski polotok in del Galije. Toulouse so osvojili Franki, Goti pa so obdržali Narbono in njeno okolico ter Septimanijo, ki je bila zadnji del Galije v gotski posesti in je še dolgo časa ohranila ime Gotija. Do Teoderikove smrti je bilo Vizigotsko kraljestvo praktično združeno z njegovim kraljestvom. Zdi se tudi, da je imel nekakšen protektorat nad germanskimi silami, razen nad Franki. Od 508–511 so Ostrogoti pod Teoderikovim poveljstvom napadali Galijo, zato sta si Klodvik in kralj Vandalov iz Kartagine združno prizadevala oslabiti Teoderikovo oblast nad Vizigoti. Po Teoderikovi smrti leta 526 so bili vzhodni in zahodni Goti ponovno razdeljeni. Konec 6. stoletja so Ostrogoti izgubili svojo politično identiteto in se asimilirali v druga germanska ljudstva.